|  |  |  |  |
| --- | --- | --- | --- |
| Rīgā, | 11.08.2023. | Nr. | 1-18/4643 |
| Uz | 02.08.2023. | Nr. | 4.9.1/23/2841 |

**Limbažu novada pašvaldībai**

*Par saistošajiem noteikumiem Nr. 11*

Vides aizsardzības un reģionālās attīstības ministrija (turpmāk – ministrija) savas kompetences ietvaros ir izvērtējusi Limbažu novada pašvaldības (turpmāk – pašvaldība) domes 2023. gada 27. jūlija saistošos noteikumus Nr. 11 “Grozījums Limbažu novada pašvaldības domes 2021. gada 28. oktobra saistošajos noteikumos Nr. 15 “Par maznodrošinātas mājsaimniecības ienākumu sliekšņa noteikšanu Limbažu novadā”” un izsaka šādu iebildumu.

Ministrija ir konstatējusi, ka pašvaldības 2021. gada 28. oktobra saistošie noteikumi Nr. 15 “Par maznodrošinātas mājsaimniecības ienākumu sliekšņa noteikšanu Limbažu novadā” 2023. gada 1. jūlijā ir zaudējuši spēku, jo saistošo noteikumu izdošanas tiesiskajā pamatojumā norādītā tiesību norma ir zaudējusi spēku[[1]](#footnote-1). Vēršam uzmanību, ka saskaņā ar Oficiālo publikāciju un tiesiskās informācijas likuma 9. panta piekto daļu,ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa. Tādējādi nav iespējams izdarīt grozījumus saistošajos noteikumos, kuri nav spēkā esoši.

Ievērojot minēto, lūdzam sagatavot un apstiprināt jaunus saistošos noteikumus, kuri izdoti saskaņā ar Sociālo pakalpojumu un sociālās palīdzības likuma 33. panta ceturtajā daļā noteikto deleģējumu, vienlaikus saistošajos noteikumos iestrādājot maznodrošinātas mājsaimniecības ienākumu sliekšņa noteikšanu atbilstoši jaunajam tiesiskajam regulējumam.

**Attiecībā uz šajā atzinumā izteiktajam iebildumam lūdzam nodrošināt pašvaldības saistošo noteikumu atbilstību ārējo normatīvo aktu ar augstāku juridisko spēku prasībām, ievērojot ministrijas atzinumu.**

Ja pašvaldība nolemj precizēt saistošos noteikumus atbilstoši ministrijas atzinumam, saskaņā ar Pašvaldību likuma 47. panta piekto daļu pēc precizēšanas saistošie noteikumi ir atkārtoti nosūtāmi ministrijai atzinuma sniegšanai šā panta otrajā daļā noteiktajā kārtībā.

Ja pašvaldība nepiekrīt ministrijas atzinumam pilnībā vai kādā tā daļā, atbilstoši Pašvaldību likuma 47. panta sestajai daļai divu mēnešu laikā pēc atzinuma saņemšanas pašvaldības dome pieņem lēmumu, kurā sniedz pamatojumu, kā arī triju darba dienu laikā pēc lēmuma parakstīšanas nosūta saistošos noteikumus un to paskaidrojuma rakstu kopā ar minēto lēmumu ministrijai un izsludināšanai oficiālajā izdevumā “Latvijas Vēstnesis”[[2]](#footnote-2).

Ar cieņu

valsts sekretāra vietniece I.Oša

Puide 67026427

ilona.puide@varam.gov.lv

1. <https://likumi.lv/ta/id/338535-par-maznodrosinatas-majsaimniecibas-ienakumu-slieksna-noteiksanu-limbazu-novada>, aplūkots 08.08.2023. [↑](#footnote-ref-1)
2. Saskaņā ar Pašvaldību likuma 47. panta septīto daļu pēc šā panta sestajā daļā noteiktajiem termiņiem pašvaldība attiecīgos saistošos noteikumus nav tiesīga publicēt [↑](#footnote-ref-2)